## Justícia i el TSJCV acorden prorrogar l’assistència tècnica presencial per la implantació del nou sistema de gestió processal Just@cv en els jutjats de guàrdia de València i Alacant

*** La Comissió Mixta, integrada per les dos institucions, ha abordat el funcionament d’este òrgan de coordinació, l’adequació de les seus judicials als nous tribunals d’instància i l’obertura de noves vies de diàleg amb els col·legis professionals**

La Comissió Mixta, integrada per la Conselleria de Justícia i Administració Pública i el Tribunal Superior de Justícia de la Comunitat Valenciana (TSJCV), ha acordat prorrogar l’assistència tècnica presencial en els jutjats de guàrdia de València i Alacant per a resoldre les incidències que puguen presentar-se durant la implantació del nou sistema de gestió processal, Just@cv.

Paral·lelament, es crearà un comité tècnic per al seguiment de les possibles incidències i estudiar les adaptacions necessàries en el seu desplegament en els òrgans judicials, fonamentalment en els jutjats d’instrucció.

La reunió de la Comissió Mixta, la segona que es produïx enguany, s’ha celebrat en la Ciutat de la Justícia de València i ha estat copresidida per la consellera de Justícia, Nuria Martínez, i presidida pel president del TSJCV, Manuel Baeza.

En esta han participat també altres nou membres de la Sala de Govern del Tribunal Superior, entre ells el president de l’Audiència d’Alacant, els jutges degans de València i Alacant i el secretari de Govern, així com diferents responsables de la Conselleria de Justícia, com el seu secretari autonòmic, el seu subsecretari i directors/tores i subdirectors/tores generals.

Al marge de la implantació del Just@cv, la Comissió Mixta ha abordat altres assumptes d’interés comú, com l’actualització de les pautes que regulen el funcionament d’este òrgan de coordinació, l’adequació de les seus judicials als nous tribunals d’instància, en aplicació de la Llei orgànica 1/2025 de mesures en matèria d’eficiència del servici públic de justícia, i l’obertura de noves vies de diàleg amb els col·legis professionals.

Fecha: 09/07/2025